par to, kā tiek īstenotas deleģēto aktu pieņemšanas pilnvaras, kas Komisijai piešķirtas saskaņā ar Eiropas Parlamenta un Padomes 2015. gada 9. jūnija Regulu (ES) 2015/936 par kopīgiem noteikumiem tekstilizstrādājumu importam no dažām trešām valstīm, uz kurām neattiecas divpusēji nolīgumi, protokoli vai citas vienošanās, vai arī citi īpaši noteikumi par importu Savienībā

I. Ievads

Eiropas Savienība (ES) 2015. gadā pieņēma Eiropas Parlamenta un Padomes 2015. gada 9. jūnija Regulu (ES) 2015/936 par kopīgiem noteikumiem tekstilizstrādājumu importam no dažām trešām valstīm, uz kurām neattiecas divpusēji nolīgumi, protokoli vai citas vienošanās, vai arī citi īpaši noteikumi par importu Savienībā (turpmāk “ES regula”).

ES regula ir pārstrādāta Padomes 1994. gada 7. marta Regula (EK) Nr. 517/94 par kopīgiem noteikumiem tekstilizstrādājumu importam no dažām trešām valstīm, uz kurām neattiecas divpusēji nolīgumi, protokoli vai citas vienošanās, vai arī citi īpaši noteikumi par importu Kopienā, tā ir vairākkārt būtiski grozīta un paredz noteikumus par uzraudzības pasākumiem un aizsargpasākumiem attiecībā uz tekstilizstrādājumiem, kuru izcelsme ir dažās trešās valstīs, un noteikumus par gada kvantitātes ierobežojumiem dažiem tekstilizstrādājumiem, kuru izcelsme ir Korejas Tautas Demokrātiskajā Republikā. Katra kalendārā gada beigās tiek pieņemta Komisijas īstenošanas regula, ar ko paredz noteikumus, kā pārvaldāmas un sadalāmas tekstilizstrādājumu kvotas.

Pēc tam, kad Korejas Tautas Demokrātiskajā Republikā bija notikuši kodolizmēģinājumi, ANO Drošības padome 2017. gada 11. septembrī pieņēma Rezolūciju 2375 (2017), kas ir transponēta ES tiesību aktos. Pēc tam, kad tika pieņemti šie grozījumi, 16.h pantā Padomes 2017. gada 30. augusta Regulā (ES) 2017/1509 par ierobežojošiem pasākumiem pret Korejas Tautas Demokrātisko Republiku un ar ko atceļ Regulu (EK) Nr. 329/2007, kurā grozījumi izdarīti ar Padomes 2017. gada 10. oktobra Regulu (ES) 2017/1836, ar ko groza Regulu (ES) 2017/1509 par ierobežojošiem pasākumiem pret Korejas Tautas Demokrātisko Republiku, ir noteikts, ka “Ir aizliegts tieši vai netieši importēt, pirkt vai nodot no KTDR [..] tekstilizstrādājumus neatkarīgi no tā, vai to izcelsme ir KTDR.”. Kamēr tas ir spēkā, attiecīgie ES regulas noteikumi netiek piemēroti.

II. Juridiskais pamats

Saskaņā ar Eiropas Parlamenta un Padomes 2015. gada 9. jūnija Regulas (ES) 2015/936 31. panta 2. punktu Komisija sagatavo ziņojumu Padomei un Eiropas Parlamentam par pilnvaru deleģēšanu.

III. Deleģēšanas īstenošana

Ar ES regulu Komisijai ir piešķirtas pilnvaras īstenot dažus minētās regulas noteikumus, īpaši attiecībā uz:

-gada kvantitātes ierobežojuma noteikšanu tekstilizstrādājumiem, kuri minēti ES regulas IV pielikumā un kuru izcelsme ir tajā norādītajās trešās valstīs;

-ES regulas III un IV pielikuma pielāgošanu, ja to faktiskajā darbībā būtu konstatētas problēmas;

-grozījumiem ES regulas pielikumos, ar ko maina importa noteikumus, paredzot, ka preces var laist brīvā apgrozībā tikai tad, ja tiek uzrādīta importa atļauja, kuras piešķiršanai piemēro limitus,

-grozījumiem ES regulas pielikumos, lai ņemtu vērā nolīgumu vai citu vienošanos ar trešām valstīm noslēgšanu, grozīšanu vai termiņa izbeigšanos vai arī grozījumus Savienības noteikumos par statistiku, muitas procedūrām vai kopējiem importa noteikumiem.

Kopš 2014. gada 20. februāra Komisija ir pieņēmusi tikai vienu deleģēto aktu: Komisijas 2017. gada 29. novembra Deleģēto regulu (ES) 2018/173, ar ko groza Eiropas Parlamenta un Padomes Regulu (ES) 2015/936 attiecībā uz minētās regulas I pielikumā uzskaitīto kombinētās nomenklatūras kodu atjaunināšanu. Minētā deleģētā regula tika pieņemta, lai tehniski pielāgotu ES regulu Komisijas 2016. gada 6. oktobra Īstenošanas regulai (ES) 2016/1821, ar ko groza I pielikumu Padomes Regulai (EEK) Nr. 2658/87 par tarifu un statistikas nomenklatūru un kopējo muitas tarifu. Šis tehniskais pielāgojums neizraisīja būtiskas izmaiņas.

IV. Secinājumi

Komisija aicina Eiropas Parlamentu un Padomi ņemt vērā šo ziņojumu saistībā ar to, ka Komisija pienācīgi īsteno pilnvaras, kas tai deleģētas ar ES regulu.